Els dies 16, 17 i 18 de juliol se celebra el ‘II Torneo Arena Bees Rompeolas 2021’ a la platja del Port de Sagunt
09 de juliol 2021

![Imagen sin texto alternativo.](/media/521hgtcd/72-cmini_4676.jpg)  
  

La presentació del ‘II Torneo Arena Bees Rompeolas 2021’ s'ha dut a terme este matí en el Saló de Plens de l'Ajuntament de Sagunt. A l'acte han assistit l'alcalde de Sagunt, Darío Moreno; el regidor d'Activitat Física, Salut i Esports, Javier Timón; Carlos Herranz, representant del Club Beach Bees i Julián Villar, gerent de l'empresa Kanslor Sport. 

  

Esta segona edició del torneig d'handbol platja, que està emmarcat dins de l'àmplia programació d’Estiu a la Mar organitzada pel departament d'Activitat Física, Salut i Esports de l'Ajuntament, tindrà lloc els dies 16, 17 i 18 de juliol en les quatre pistes d'handbol de la platja del Port de Sagunt. El 16 només serà a la vesprada, el 17 tot el dia i el 18 només al matí. 

  

L'alcalde de Sagunt, Darío Moreno ha explicat que està molt agraït perquè hagen comptat amb l'Ajuntament de Sagunt per a formar part d'esta competició perquè Sagunt «**està íntimament lligada a l'handbol. Els clubs de la nostra ciutat, de màxim nivell, demostren l'arrelament que este esport té a la nostra ciutat**». 

«**A pesar que la nostra ciutat és una ciutat de mar i de platja, en l'àmbit esportiu estàvem vivint una mica d'esquena a este gran espai natural que tenim en el nostre municipi. Això era un deute pendent per al departament d'Esports i per a avançar cap avant, per a millorar en un futur. Ara anem en la línia de solucionar eixes manques que havíem detectat i de potenciar que la ciutat visca de cara a la mar en l'àmbit esportiu i que cada vegada hi haja més esports a les nostres platges**», ha manifestat Moreno. 

  

![Imagen sin texto alternativo.](/media/1zoc1qhl/72-c2_4662.jpg)  
  

Les categories que competiran pel premi van des d'aleví fins a sènior, concretament l'aleví serà mixt i la resta de categories competiran per gèneres, masculí i femení. La inscripció perquè els equips es puguen apuntar continuarà oberta fins dimecres que ve, 14 juliol. Cal destacar que el comentarista i _speaker_ d'esta convocatòria serà el saguntí Javier Teruel Blanco.

L'organització entregarà una motxilla i una gorra per a cada jugador de l'equip campió en base, medalles per a tots els alevins i, pel que fa a la categoria sènior, els campions guanyaran 300 euros i aquells que queden en la segona i tercera posició, obtindran 200 i 100 euros respectivament. Durant el campionat, l'organització oferirà aigua i fruita per a tots els participants.

Per la seua bamda, el regidor d'Activitat Física, Salut i Esports, Javier Timón ha explicat que este torneig «**ve a completar l'extensa i variada oferta lúdico-esportiva del programa d'activitats d’Estiu a la Mar, per la qual cosa, agraïm al Club Balonmano Playa Beach Bees i a l'empresa Kanslor l’organizació d'este esdeveniment que atorga la possibilitat de mostrar la diversitat esportiva del nostre municipi i promocionar la nostra platja, una de les més segures i de major qualitat**». En eixe sentit, Timón ha animat «**els aficionats i aficionades a este esport a inscriure's en este torneig i, a la ciutadania en general, a acostar-se a les pistes per a gaudir d'una modalitat esportiva molt espectacular en un entorn privilegiat**».

  

![Imagen sin texto alternativo.](/media/35qhx5gx/72-c1_4645.jpg)  
  

Entre els participats inscrit en la competició, trobem a tots els equips del club local, a més del Club Handbol Xàbia; Bm. Daganzo; Bmp. Alcalá; Bm. Marni; Barakaldo Eskubaloia – Mekema; Bmp. Buri i C. Bm. Verge de Gràcia, entre d’altres. 

  

Els organitzadors de l'esdeveniment són el Club Balonmano Playa Beach Bees i Kanslor Sport i els patrocinadors i col·laboradors oficials del torneig són l'Ajuntament de Sagunt; el Restaurant Rompeolas; Sagunto Distribución S.L.; Clínica podológica Marta Mas; Quiosco La Victoria; Byprint; Hotel Sagunt; Rock my brow; Tapería Monserele; Klebbon i Academia Blanca. 

  

Julián Villar, gerent de Kanslor, ha comentat que «**des del Club Balonmano Playa Beach Bees tenim clar que l'handbol platja és un esport que està en auge. Cada vegada hi ha més participants i tenim més demanda, sobretot de xiquets xicotets i pensem que Sagunt i les platges de la nostra ciutat són les ideals per a organitzar un torneig d'este tipus. La nostra idea, i ens ho marquem com a objectiu per a futures edicions, és organitzar un molt bon torneig que ens servisca d'aparador per a portar en successives edicions tornejos de més nivell**».

Tant el regidor d'Activitat Física, Salut i Esports com l'alcalde, han insistit repetidament que la ciutadania siga respectuosa i prudent i que es respecten en tot moment les mesures de seguretat sanitàries a causa de l'increment de casos per coronavirus. En eixe sentit, durant tota la competició, es contemplaran per part de l'organització les mesures sanitàries i de prevenció enfront de la pandèmia, que seran, així mateix, d'obligat compliment per al públic.

  

  

*   [](http://www.facebook.com/sharer.php?u=https://aytosagunto.es/va/actualitat/els-dies-16-17-i-18-de-juliol-se-celebra-el-ii-torneo-arena-bees-rompeolas-2021-a-la-platja-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/els-dies-16-17-i-18-de-juliol-se-celebra-el-ii-torneo-arena-bees-rompeolas-2021-a-la-platja-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-dies-16-17-i-18-de-juliol-se-celebra-el-ii-torneo-arena-bees-rompeolas-2021-a-la-platja-del-port-de-sagunt/ "Linked In")
*   [](mailto:?body=https://aytosagunto.es/va/actualitat/els-dies-16-17-i-18-de-juliol-se-celebra-el-ii-torneo-arena-bees-rompeolas-2021-a-la-platja-del-port-de-sagunt/)